"Dr Vanlalthlana, School Education Minister chuan Special Blind School, Durtlang Venglai a matric pass tharte lawmpuinaah Khuallian niin hun a hmanpui","737/2024-2025 Dated: Aizawl the 10th of June: Vawiin khan Special Blind School, Durtlang Venglai chuan an zirlai pathumten matric exam a hlawhtlinna an chan vek avangin lawmpuina programme an hmang a, School Education Department Minister Dr Vanlalthlana chuan Khuallian niin he hun hi a hmanpui. Dr Vanlalthlana chuan zirlaite hlawhtlinna chu a ropui tiin, anmahni zirtira enkawltu Special Blind School-a thawktute chu fak an phu tih a sawi a. Zirlai hlawhtlinna chang tharte chu zirna kawng zawh chhunzawm zel tura fuihin, anmahni ang thova mit lama harsatna neite pawhin hlawhtlinna ropui tak an lo chan tawh thu a sawi a. Zirna sang ber Doctor of Philosophy zir chhuakte awmin College leh University-a thawk chhunzawmte an awm a; tun hnaiah pawh MCS Combined Competitve exam-a hlawhtlinna changte an awm tih a sawi. Minister chuan hmathlir thui tak neih thiamna hi thinlung leh ngaihtuahna zawkah a awm tih sawiin, mit lama harsatna neih chu an nihna sawifiahtu ni lovin, taimakna leh tumruhna avanga hlawhtlinna chang chu an nihna sawifiahtu zawk niin, chu chu vawng reng turin a fuih bawk. He hun hi Dr C Biakmawia, Senior Adviser, Samaritan Association for the Blind chuan kaihhruaiin thusawi hrang hrang ngaihthlak a nih bakah zirlai naupangte atangin zai ngaihthlak a ni a. Dr C Lalmuanthanga, Secretary, SAB chuan lawm thu sawiin Rev. Vanlalchhuanga, Vice-President, SAB chuan malsawm tawngtainain hun a khar a ni. Special Blind School hi kum 2001-a din niin zirlai 32 chuan he school aṭang hian zir chhuak tawh a, mi 19 chuan sawrkar hna nghet an thawk tawh a ni. Engtik lai pawhin mit lama harsatna tawkte tan he school-a zir turin a enkawltute biak pawh theih reng a ni. Attachment Loading attachment...",Dated: 10 th Jun 24 6:43 PM,https://dipr.mizoram.gov.in/post/dr-vanlalthlana-school-education-minister-chuan-special-blind-school-durtlang-venglai-a-matric-pass-tharte-lawmpuinaah-khuallian-niin-hun-a-hmanpui